**Σκέψεις γύρω από το βιβλίο του Φώτη Καγγελάρη**

**«Το Πράγμα, η Λέξη και ο Κόσμος»[[1]](#footnote-1)**

*Νικήτας Χιωτίνης, Απρίλιος 2017*

Θα προσπαθήσω με λίγα λόγια να πω γιατί το βιβλίο του Φώτη Καγγελάρη «Το πράγμα, η λέξη και ο Κόσμος» πρέπει να διαβαστεί προσεκτικά και από όλους. Από όλους όσοι ενδιαφέρονται για την πορεία της Σκέψης, δηλαδή για την εξέλιξη του τρόπου που θεωρούμε την ύπαρξή μας, το χώρο μας, τον Κόσμο.

Το βιβλίο του Φώτη Καγγελάρη είναι ένα βιβλίο φιλοσοφικό, που σημαίνει με περιεχόμενο που μας καλεί σε υπαρξιακές διερωτήσεις. Εξ αρχής το δηλώνει άλλωστε και ο υπότιτλός του: δοκιμιακές ασκήσεις, που σημαίνει όχι αποφάνσεις δίκην δογματικών ερμηνειών εμμονικώς υποστηριγμένων , αλλά παράθεση οντολογικών σκέψεων, επαρκώς τεκμηριωμένων, που μας ωθούν να ανοιχτούμε προς ανάλογες διερωτήσεις. Εδώ έγκειται άλλωστε και η ποιότητά του. Έχει τη δύναμη να μας κάνει να διερωτώμεθα για την Αλήθεια και τους τρόπους που προσπαθούμε να την προσεγγίσουμε, με κάθε του παράγραφο, αν όχι με κάθε του σχεδόν πρόταση. Άλλωστε συχνά-πυκνά και η ίδια αυτή η πρόταση διερωτάται για την αλήθεια της, αλλά και συχνά ίσως να θέλει να οδηγήσει σε αμφισβήτησή της ή κάποιου είδους επικύρωσή της από τον αναγνώστη.

Το θέμα συζήτησης γύρω από το οποίο συγκεντρώθηκαν οι «δοκιμιακές ασκήσεις», όπως τις αποκαλεί ο ίδιος, αφορά στην εξέλιξη του τρόπου θεώρησης του Είναι: εξέλιξη του τρόπου αντίληψης και ερμηνείας του, έως άρνηση ερμηνείας του, άρνηση ερμηνείας του θεωρώντας το εκτός του κόσμου τούτου και των δυνατοτήτων του νου. Αμφιβάλλουμε άλλωστε για τη δυνατότητά μας να προσεγγίσουμε την ερμηνεία ακόμα και του κόσμου τούτου, δυνατότητες περιορισμένες μοιραία στην όρασή μας, στον νου μας και στον πεπερασμένο χρόνο μας, όταν βέβαια περιοριζόμαστε μόνο σε αυτά.

Ο Φώτης Καγγελάρης διατρέχει την εξέλιξη της Σκέψης μετά την επικράτηση της νεωτερικότητας και στο βαθμό που αυτή επεκράτησε και εξακολουθεί να επικρατεί. Δηλαδή από την εποχή που ήρθησαν οι παλιές οντολογικές βεβαιότητες, που εξαφανίστηκαν οι βεβαιότητες περί του Είναι – κάτι που επέφερε την πρώτη απογοήτευση του κόσμου όπως εύστοχα επισημαίνει ο Καστοριάδης. Δηλαδή από τότε που έπαψαν να επικρατούν στο συλλογικό φαντασιακό οι αφηγήσεις που, όπως μας λέει ο Paul Diel για τους μύθους των Ελλήνων, «μας φέρνουν σε επαφή με πραγματικότητες πέραν της πραγματικότητάς τους»[[2]](#footnote-2). Ο άνθρωπος από τη λεγόμενη Αναγέννηση και εξής, άρχισε σταδιακά να στηρίζεται στο φαντασιακό της σκέψης του, αυτής που επιλαμβάνεται εντός των πλαισίων του ορατού, απτού και αισθητού, της ερμηνείας της ζωής και της ύπαρξής του: η περίφημη «δημιουργία του Αδάμ» του Μιχαήλ Άγγελου, ερμηνεύεται ως αναπαριστώσα τον ανθρώπινο εγκέφαλο[[3]](#footnote-3).

Αυτή την εξέλιξη της Σκέψης παρουσιάζει κατ’ ουσίαν ο Φώτης Καγγελάρης. Μας δείχνει με ενάργεια, εμμέσως πλην σαφώς, πως από τις βεβαιότητες για τη δύναμη αυτής της ανθρώπινης Σκέψης και την περιοριστική σύνδεσή της με την Ύπαρξη, περάσαμε σταδιακά στην προσπάθεια ψηλάφησης του εντός μας και από κει σε νέες αμφιβολίες και διερωτήσεις.

Σημαντικό μέρος των υπαρξιακών διερωτήσεων του Φώτη Καγγελάρη καταλαμβάνει η Τέχνη, δηλαδή αυτό που σήμερα –και από τον 18ο αιώνα- αντιλαμβανόμαστε ως τέτοια. Θα έλεγα καλλίτερα σε αυτό που κάθε φορά αντιλαμβανόμαστε με τη λέξη «τέχνη», με το διαρκώς υπό συζήτηση νόημα και αποστολή της. Άλλωστε, κυρίως μέσω αυτής παρατηρούνται προσπάθειες υπέρβασης των νεωτερικών δεσμεύσεων της ανθρώπινης εμβέλειας. Η επισήμως καταγεγραμμένη ιστορία – καλώς ή κακώς, δεν είναι του παρόντος αυτή η συζήτηση- θεωρεί ορισμένους «καλλιτέχνες» του ΧΧου αιώνα, ως εκφραστές αυτής της πορείας της Σκέψης, μέχρι και διαμορφωτές της. Μάλλον δικαίως, καίτοι δεν θεμελίωσαν, ούτε και θεμελιώθηκαν σε «κοινά και κύρια» των λαών, όπως θα έλεγε ο Σολωμός ή σε συλλογικά φαντασιακά, όπως θα έλεγε ο Καστοριάδης, δηλαδή σε κοινούς συλλογικούς στόχους, όπως παλαιότερα στις προ-νεωτερικές περιόδους. Ο Φώτης Καγγελάρης αναφέρεται σε αυτούς τους καλλιτέχνες και ερμηνεύει την Τέχνη τους ως τρόπο – αντιγράφω ρήσεις του στο κείμενό του «Η ζωή ως performance, Ποίηση και Τρέλλα»- «*ψηλάφησης στο σκοτάδι του κόσμου ίχνη αστροφεγγιάς, σπαράγματα “αλήθειας” υποκειμενικής, που κάποιες όμως φορές ακουμπούν την “αλήθεια” του κόσμου», στην «απεγνωσμένη ανάγκη συνάφειας του ατόμου με τον κόσμο*». Αυτές οι προτάσεις του λένε τα πάντα.

Άλλωστε συχνά αυτή η Τέχνη, όχι μόνο συμβάδιζε με τις άλλες εκφάνσεις της Σκέψης, συμπεριλαμβανομένης της φυσικής επιστήμης, της επιστήμης δηλαδή ερμηνείας του νοητού και αισθητού Κόσμου, που τελευταία όμως έχει υπερβεί αυτόν τον περιορισμό, αλλά τις προέβλεπε κιόλας. Άλλωστε έτσι επιχειρηματολόγησαν οι πρωτοπόροι της Αναγέννησης για να εντάξουν τη ζωγραφική στις ελεύθερες Τέχνες, δηλαδή στις σπουδαιότερες τέχνες[[4]](#footnote-4): ο Alberti θεωρώντας τη ζωγραφική υψηλότατο πνευματικό λειτούργημα, που προϋποθέτει υψηλές και σύνθετες επιστημονικές γνώσεις και ο Leonardo da Vinci θεωρώντας την πνευματική υπόθεση στο επίπεδο της επιστήμης και της φιλοσοφίας.

Δεν είναι τυχαίο που ο Φώτης Καγγελάρης επέλεξε να κλείσει τον κύκλο των δοκιμίων του/προσπαθειών προσέγγισης της Αλήθειας και του Είναι, με την Art Brut. Ίσως σαν ύστατη προσπάθεια του ατόμου ως άτομο, διείσδυσης στο Είναι μέσω του ασυνειδήτου (του). Το οποίο όμως ασυνείδητο νομίζω πως τελικώς «απο-ατομικοποιεί» το άτομο, αλλά αυτό χρήζει ιδιαίτερης συζήτησης που δεν είναι του παρόντος.

Μάλλον ξέφυγα από μια απλή παρουσίαση αυτού του βιβλίου/προσφορά στην πορεία της Σκέψης, αλλά φαντάζομαι πως η ποιότητα αυτού του βιβλίου έγκειται ακριβώς στο ότι μας κάνει να ξεφεύγουμε από αυτό, δηλαδή να ανοιγόμαστε προς άλλες σκέψεις, εξ αιτίας αυτού.

Φώτη Καγγελάρη πέτυχες αυτό που στόχευσες, ακόμα μια φορά. Ως σωστός και χρήσιμος Δάσκαλος. Γιατί είναι και Δάσκαλος.

1. «Το Πράγμα, η Λέξη και ο Kόσμος», εκδόσεις ΑΡΜΟΣ 2017 [↑](#footnote-ref-1)
2. Η νιτσεϊκή ρήση «πέθανε ο Θεός» νομίζω πως αναφέρεται κυρίως στις παρακαταθήκες της μεσαιωνικής Δύσης. [↑](#footnote-ref-2)
3. Πρόκειται περί διαδικασίας που άρχισε σταδιακά αρκετά πριν, βλέπε Σχολαστικισμό και την επακολουθήσασα απόρριψη κάθε ελληνικής παρακαταθήκης. [↑](#footnote-ref-3)
4. Θυμίζω τις «ελεύθερες τέχνες»: Γραμματική, Διαλεκτική, Ρητορική, Αριθμητική, Γεωμετρία, Αστρονομία και Μουσική [↑](#footnote-ref-4)